Document ID: 32012R0291
Publication Date: 2012-04-02

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 291/2012
tat-2 ta’ April 2012
li jemenda r-Regolament tal-Kunsill (KE) Nru 992/95 fir-rigward tal-kwoti tat-tariffi tal-Unjoni għall-ċerti prodotti agrikoli u tas-sajd li joriġinaw fin-Norveġja
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 992/95 tal-10 ta’ April 1995 li jiftaħ u jipprovdi għall-amministrazzjoni tal-kwoti tat-tariffi tal-Komunità għall-ċerti prodotti agrikoli u tas-sajd li joriġinaw fin-Norveġja (1) u b'mod partikolari l-Artikolu 5(1)(a) u (b) tiegħu,
Billi:
(1)
Ġie konkluż Ftehim fil-forma ta’ Skambju ta’ Ittri bejn l-Unjoni Ewropea, min-naħa, u r-Renju tan-Norveġja, mill-oħra, dwar preferenzi kummerċjali addizzjonali għal prodotti agrikoli milħuq abbażi tal-Artikolu 19 tal-Ftehim dwar iż-Żona Ekonomika Ewropea. Il-Ftehim ġie approvat f’isem l-Unjoni permezz tad-Deċiżjoni tal-Kunsill 2011/818/UE (2);
(2)
Dak il-Ftehim jipprovdi aktar liberalizzazzjoni progressiva tal-kummerċ agrikolu fuq bażi preferenzjali, reċiproka ekwa u ta’ benefiċċju reċiproku u għal kwoti tat-tariffi annwali ġodda u mingħajr dazju fuq l-importazzjoni lejn l-Unjoni Ewropea ta’ ċerti prodotti agrikoli li joriġinaw fin-Norveġja;
(3)
Sabiex jiġu implimentati l-kwoti tat-tariffi ġodda pprovduti fil-Ftehim, jeħtieġ li jiġi emendat ir-Regolament (KE) Nru 992/95;
(4)
Ir-Regolament (KE) Nru 992/95 għandu għaldaqstant jiġi emendat kif xieraq.
(5)
Konformi mad-Deċiżjoni 2011/818/UE il-kwoti tat-tariffi ġodda jridu japplikaw mill-1 ta' Jannar 2012. Dan ir-Regolament għandu għalhekk jibda japplika mill-istess data.
(6)
Il-miżuri stipulati f’dan ir-Regolament huma konformi mal-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 992/95 huwa emendat kif stabbilit fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-2 ta’ April 2012.

Metadata:
Eurovoc Level 1 Categories: 100147
100161
100156
Eurovoc Level 2 Categories: 100277
100283
100192
100252
100282
100193
100194
100250
Eurovoc Level 3 Categories: 2519
130
122
2106
187
614
911
2200
1372
2734
11
All Eurovoc Categories: 161
2084
2718
2734
2771
3191